
Text rozhodnutia
Súd: Krajský súd Bratislava Spisová značka: 9Co/468/2011 Identifikačné číslo súdneho spisu: 1210220966 Dátum vydania rozhodnutia: 31. 10. 2011 Meno a priezvisko sudcu, VSÚ: JUDr. Roman Huszár ECLI: ECLI:SK:KSBA:2011:1210220966.1 Uznesenie Krajský súd v Bratislave v právnej veci navrhovateľa : N.. Y. Ž.Ý., bytom X., O. XX, proti odporcovi : Prezídium Hasičského a záchranného zboru, Bratislava, Drieňova 22, o určenie, že úraz je služobným úrazom a o priznanie odškodnenia, na odvolanie navrhovateľa proti uzneseniu Okresného súdu Bratislava II zo dňa 23. 5. 2011 č.k. 18C 181/2010 - 20, v pomere hlasov 3 : 0, takto r o z h o d o l : Odvolací súd napadnuté uznesenie súdu prvého stupňa p o t v r d z u j e. o d ô v o d n e n i e : Napadnutým uznesením súd prvého stupňa zastavil konanie o návrhu navrhovateľa s odôvodnením, že navrhovateľom označený odporca nemá spôsobilosť byť účastníkom konania, ktorý nedostatok nie je možné odstrániť ( § 103, § 104 O.s.p. ). O trovách konania rozhodol na základe ust. § 146 ods. 1 písm. c/ O.s.p. tak, že žiaden z účastníkov nemá právo na náhradu trov konania. Uvedené uznesenie napadol v zákonnej lehote navrhovateľ, ktorý sa zjavne domáhal jeho zrušenia a vrátenia veci súdu prvého stupňa na ďalšie konanie. V odvolaní poukázal na to, že Prezídium Hasičského a záchranného zboru nenamieta voči skutkovej podstate sporu, ale voči tomu, že nemôže byť účastníkom konania ako odporca, nakoľko nemá právnu subjektivitu, pretože je súčasťou Ministerstva vnútra SR, je jeho organizačnou zložkou. Dodal, že Prezídium HaZZ označil ako odporcu v dôsledku administratívnej chyby; žiadal, aby súd ako s odporcom konal s Ministerstvom vnútra SR. Odvolací súd preskúmal vec v napadnutom ( t.j. v celom ) rozsahu, bez nariadenia odvolacieho pojednávania ( § 212 ods. 1, § 214 ods. 2 O.s.p. ) a zistil, že odvolaniu navrhovateľa nemožno vyhovieť. Súd prvého stupňa rozhodol vecne správne, keď konanie o návrhu navrhovateľa zastavil. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci ( podmienky konania ). Spôsobilosť byť účastníkom konania má ten, kto má spôsobilosť mať práva a povinnosti; inak len ten, komu ju zákon priznáva ( § 19 O.s.p.). Jednou zo základných podmienok konania je spôsobilosť byť účastníkom konania ( § 19 O.s.p. ), ktorá zodpovedá spôsobilosti mať práva a povinnosti v zmysle Občianskeho zákonníka ( v prípade právnických osôb § 18 ods. 1 Obč.zák.). Nedostatok spôsobilosti byť účastníkom konania je neodstrániteľným nedostatkom podmienky konania, ktorý nutne musí viesť k zastaveniu konania ( t.j. tento nedostatok nemožno odstrániť napr. opravou označenia účastníka alebo jeho zámenou ). Podľa § 4 ods. 3 zák.č. 315/2001 Z.z. o Hasičskom a záchrannom zbore, Prezídium zboru je súčasťou Ministerstva vnútra Slovenskej republiky. Keďže navrhovateľ ako odporcu v konaní označil Prezídium Hasičského a záchranného zboru, t.j. subjekt bez právnej subjektivity ( ktorý je len organizačnou zložkou Ministerstva vnútra SR ) a teda aj bez spôsobilosti byť účastníkom konania, prvostupňový súd správne konanie voči takto označenému účastníkovi pre ( neodstrániteľný ) nedostatok podmienky konania podľa § 104 ods. 1 prvá veta O.s.p., zastavil. Odvolací súd z uvedených dôvodov napadnuté uznesenie súdu prvého stupňa ako vecne správne potvrdil ( § 219 ods. 1 O.s.p.). Pre úplnosť odvolací súd dodáva, že nebolo možné vyhovieť návrhu navrhovateľa v jeho odvolaní, ktorým žiadal v konaní ďalej pokračovať s Ministerstvom vnútra SR ako s odporcom. Ako už bolo uvedené v texte vyššie, takýto postup v prejednávanej veci nie je možný - u takého odporcu, ktorý ( od počiatku ) nemal spôsobilosť byť účastníkom konania (§ 19 O.s.p.), nemôže dôjsť k jeho zámene ( alebo oprave ). Poučenie: Proti tomuto uzneseniu odvolanie nie je prípustné.

